
הכנסת השמונה-עשרה 
נוסח לא מתוקן

 מושב רביעי
<פרוטוקול מס' 177 >
 מישיבת הוועדה לזכויות הילד 
 יום שני, כ"ה באדר התשע"ב (19 במרץ 2012), שעה 9:00
<סדר היום:>
<ביטול קצבת ילד נכה בתקופת אשפוז הילד בבית חולים פסיכיאטרי>
נכחו:

זבולון אורלב – יו"ר 

	לימור לוריא
	–

	זיו מגור
	–

	–

	–

<ייעוץ משפטי: >
נירה לאמעי
<מנהלת הוועדה:>
רחל סעדה
<קצרנית פרלמנטרית:>
יעל, חבר המתרגמים
<ביטול קצבת ילד נכה בתקופת אשפוז הילד בבית חולים פסיכיאטרי>
<היו"ר זבולון אורלב:>
באיחור של עשר דקות, בעיקר של חלק ממשרדי הממשלה, אני פותח את הישיבה שתוקדש היום לנושא ביטול קצבת ילד נכה בתקופת אשפוז הילד בבית חולים פסיכיאטרי. אגב, בדיון של הוועדה בסוגיית הילדים המאושפזים בבתי חולים פסיכיאטריים נחשפה לנו, על ידי אתי ויסבלאי, עוזרת המחקר ממרכז המחקר והמידע של הכנסת, עובדה שלא היינו מודעים לה: בשעה שכל הילדים המאושפזים בגלל פגיעות כאלה ואחרות בבתי חולים והיו קודם אשפוזם זכאים לגמלת נכות, גמלתם אינה מופסקת, הרי שילדים שמאושפזים בגלל מחלה נפשית גמלתם מופסקת לאחר שלושה שבועות בכפוף לכך שההורים מודיעים. הדבר הזה נראה לנו דבר מופרך וחשבנו שאולי זו טעות סופר או שמישהו לא שם לב מה ההבדל בין ילד נכה נפשית לילד נכה גופנית ממחלה אחרת או תאונה. מה עוד שמדובר כאן במספרים זניחים. אגב לפי הנתונים, המוסד לביטוח לאומי שלל גמלה ל- 68 ילדים בשנת 2011. זה נתון שקיבלנו מהמוסד לביטוח לאומי. אני מודה למריה רבינוביץ שהכינה לי את הנייר הזה. 
כלל הילדים המאושפזים בשנה על פי נתוני משרד הבריאות, בשנת 2010, עמד על 848 ילדים, מתוכם 16% עד שבוע אשפוז, 25% ילדים אושפזו בין 8 ימים עד 30 יום והיתר לתקופות מ- 30 יום. קרוב למחצית הילדים בין 30 יום עד 80 יום ורק מעטים, 13%, מעל חצי שנה ואילך, כך שמדובר כאן במספרים ממש זניחים ולא שההוצאות עבור הילדים קטנות בתקופה זאת. אותו היגיון שממשיכים את גמלת ילד נכה לילד מאושפז במחלה שאינה נפשית, קיים כמובן גם במחלה נפשית. במקרה הבוקר הייתה לי שיחה עם אחד האבות, שהופיע כאן בפני הוועדה בתחילת הדיון, שאלתי אותו דרך אגב על ההוצאות של המשפחה בתקופת האשפוז, אני לא רוצה לציין כי הוא בטח הפריז בסכומים, אבל הוא מדבר על סכומים מאוד מאוד גדולים שהיו בימי האשפוז, לא רק הנסיעות, גם לתמיכה בילדה שם היו הוצאות גדולות מאוד. 

לפני שנתחיל את הדיון, אותו ניסיתי למנוע כי הצענו למוסד לביטוח הלאומי להגיד 'חבר'ה מצאנו טעות, נתקן אותה', אבל לא זאת ההודעה שקיבלנו מהמוסד לביטוח הלאומי, המוסד לביטוח לאומי יסביר מה ההיגיון ומדוע הקיזוז הזה. 

<לימור לוריא:>
אני אסביר תחילה מה הייתה הלוגיקה כי מדובר בתקנה ישנה שקיימת שנים, תקנה שמבחינה בין מי שמאושפז בשל סיבה גופנית לבין מי שמאושפז בשל סיבות נפשיות. בעבר הייתה הנחה, אני מציינת בעבר, שמי שמתאשפז בגלל סיבות פסיכיאטריות המשפחה לא לוקחת חלק בטיפול. אם חלילה ילד חולה סרטן, אני אומרת מה הייתה הלוגיקה, לא הייתי שם ואני מניחה שהיו אנשים שחשבו - - - 

<היו"ר זבולון אורלב:>
אמנם בית חולים איתנים נבנה תחילה כבית חולים למצורעים, שם באמת היה איסור כניסה של המשפחה. אני מציין את זה כאנקדוטה.

<לימור לוריא:>
קצבת ילד נכה משולמת בגין עומס שיש על ההורים. ההנחה הייתה שילד מאושפז חלילה בגין מחלת סרטן אז בהגדרה יש מיטות להורים, ההורים נמצאים שם 24 שעות. כשמודבר באשפוז בגין סיבה פסיכיאטרית ההנחה הייתה שהורים לא נמצאים 24 שעות, הם אמנם באים לבקר, אבל הם לא חלק. 

המוסד לביטוח לאומי, לדעתי לפחות, לפני שנתיים וקצת חשב שזה לא נכון להבחין. אנחנו פנינו לדוקטור גדי לובין, ראש הרפואה במשרד הבריאות ואמרנו לו שאנחנו רוצים לדעת האם ההנחה שהייתה קיימת לפני עשר שנים ויותר עדיין רלוונטית, הוא כתב לנו ואמר שהיום באמת המשפחות לוקחות חלק, הן מעורבות וזה לא נכון לעשות את ההבחנה בין הליקוי הנפשי לליקוי הגופני.

<היו"ר זבולון אורלב:>
יש לי בקשה אליך, הואיל ומר בארי נציג האוצר לא היה כשהסברתי את העניין, אולי תתחילי מההתחלה מתקופת הפלמ"ח.

<לימור לוריא:>
אני חושבת שמר בארי מכיר את הנושא לפני ולפנים. בכל מקרה כמו שאמרתי ההנחה הייתה שבעבר זה בגלל שההורים לא היו חלק מהטיפול והיום אנחנו יודעים שהטיפול השתנה, המשפחות הן חלק, כל המשפחה מעורבת בטיפול בילד ולכן אנחנו חושבים שנכון לתקן. אנחנו חושבים שלא נכון להבחין בין אשפוז בגין ליקוי גופני לבין אשפוז בגין ליקוי נפשי. אגב זה מביא אותנו למקומות אבסורדים שאם חלילה נערה אנורקסית מתאשפזת, לך תראה אם היא מקבלת עם זונדה, בלי זונדה, זה כן טיפול גופני, זה בגלל סיבה נפשית – זה פשוט לא נכון לטעמנו. 

<היו"ר זבולון אורלב:>
מתי הגשתם הצעת חוק ממשלתית?

<לימור לוריא:>
אני רוצה לומר עוד משהו, כי זה ההמשך. קודם כל שאפו למרינה שעשתה עבודת שטח בזמן קצר. לגבי ה- 64 הילדים אני רוצה לתקן ולהגיד - - 
<היו"ר זבולון אורלב:>
68.

<לימור לוריא:>
68 ילדים. מדובר בילדים שהתחילו לקבל, התאשפזו, ההורים הודיעו ואז הפסיקו, אבל יש הרבה ילדים שלצערי בפעם הראשונה שקורה משהו הם קודם כל מתאשפזים והם בכלל לא באים למוסד לביטוח לאומי ולכן אני חושבת שצריך להסתמך על הנתונים של משרד הבריאות שמעריכים משהו כמו 800 ילדים ש- - - 
<היו"ר זבולון אורלב:>
לא. לא. 800 ילדים זה הברוטו. תורידי 16% שמתאשפזים עד שבוע ימים ואת מדברת על שלושה שבועות. אני מניח שעוד - - - 

<לימור לוריא:>
שלושה שבועות משום שאנחנו מפסיקים מהחודש אחרי ולא יוצרים חוב.

<היו"ר זבולון אורלב:>
בסדר. לדעתי את צריכה להוריד שליש. אלה הילדים בלי הבחנה מי מקבל ומי לא מקבל גמלת ילד נכה. לא כל מי שמתאשפז מקבל גמלת ילד נכה. כלומר מה- 800 תורידי שליש שזה עד שלושה שבועות, מהשני שליש שנשארו תורידי X אחוזים, אני לא יודע כמה, אני רוצה לשער שזה בערך רבע מהילדים, לא מדובר כאן - - - 

<לימור לוריא:>
אני מסכימה ואני רוצה להגיד עוד משהו. את התיקון לגבי הילדים שמאושפזים בגין ליקוי נפשי אנחנו מביאים כחבילה של הצעות. מי שמכיר ויודע, תקנות אור-נוי נכנסו לתוקפן ב- 14 בפברואר 2010. ישב שם דוקטור קדמן, הועלה חשש שילדים מסוימים ייפגעו, אנחנו הבטחנו להורים שאנחנו נבדוק אם אומנם חלה פגיעה, ויש פגיעה בקבוצת ילדים שלדעתנו יוצאים מהמערכת בגלל ששונו הנוסחים. אנחנו הבאנו חבילה של הצעות. בזמנו האוצר אישר לנו 28 מיליון, בפועל אנחנו הוצאנו רק 7.1 מיליון והבאנו הצעה שכוללת משהו כמו 20 מיליון על מנת למנוע את היציאה של ילדים מסוימים ובין היתר לתת פתרון לאוכלוסייה כמו אוכלוסיית הילדים שמאושפזים בגין ליקוי נפשי. 

אנחנו חושבים שנכון להשאיר את הכול. זה היה כבר במנהלה שאישרה את זה, המועצה שאישרה, אלא שהאוצר - - - 

<היו"ר זבולון אורלב:>
אני רוצה להבין. בחבילה החדשה של התקנות שהצעתם, שם אמורים להוריד את המגבלה של ילד נכה שמאושפז בגין סעיף נפשי? תבוטל הורדת הגמלה?
 <לימור לוריא:>
נכון. 

<אפרים חוצ'ה:>
גם ועדת הנכות לפני כשבועיים אישרה וזה כלול בתוך ה- 20 מיליון.
<היו"ר זבולון אורלב:>
עד כאן. 
עורך דין מור, בבקשה.

 <שלומי מור:>
אני רוצה להוסיף במילים קצרות. למעשה הדיון כאן במובן מסוים מתפרץ לדלת פתוחה. התיקון שעולה כאן לדיון הוא תיקון שהמוסד לביטוח לאומי ער לו - - - 

<יצחק קדמן:>
דלת זכוכית, לפעמים נדמה לך שהיא פתוחה ואתה נכנס לתוך הדלת - - -

<שלומי מור:>
לפעמים הזכוכיות הן לא של המוסד לביטוח לאומי. לא רק שהמוסד לביטוח לאומי ער לעניין והמליץ עליו, אלא שיש כבר נוסח מתוקן של תיקון תקנות. משכך הפרוצדורה היא לא הצעת חוק ממשלתית, אלא תקנות שאנחנו מעבירים במנהלה, במועצה, ואז הן עוברות לאישורו של השר. כפי שאמרה לימור, במועצת המוסד התקבלה החלטה, אני לא רוצה לחטוא בלשוני, התקבלה החלטה עקרונית שמאשרת את התיקון, אבל היו אי אילו מחלוקות תקציביות וכאן עומדים פני הדברים. אנחנו מאוד נשמח - - - 

<היו"ר זבולון אורלב:>
מה המחלוקת התקציבית?

<שלומי מור:>
זה חברי ודאי יסביר יותר טוב.

<היו"ר זבולון אורלב:>
למה? אתה לא צד במחלוקת?

<שלומי מור:>
לי מבחינתי מאוד ברור מה אנחנו רוצים. כמו שאמרה לימור ישנה חבילה של 20 מיליון שקלים שאנחנו חושבים שתעשה סדר. בכל זאת התקנות האלה, אחרי יותר מעשר שנים מצאנו שהיישום שלהן אחרי שנה יוצר אי אילו קשיים עם כל מיני קבוצות של ילדים וזה חשוב שזה ייאמר. אומנם יש לנו בעיה עם ילדים שמתאשפזים מטעמי נפש, אבל יש מגוון נוסף של ילדים שלכל אחד מהם יש את הבעיות שלו. ציינו ופירטנו, למשל סוג אחד של בעיה הם ילדים שיש להם ליקוי חלקי בגפיים, לא ליקוי מלא אלא ליקוי חלקי שהתקנות היום לא מעניקות להם את מלוא הגמלה שאנחנו חושבים שהיא צריכה להעניק להם.

<היו"ר זבולון אורלב:>
מה גובה הגמלה?

<לימור לוריה:>
2,416 שקלים כשזו גמלה מלאה, 1,033 שקלים כשזו גמלה חלקית.

<היו"ר זבולון אורלב:>
אם תיפתרנה הבעיות התקציביות מה לוח הזמנים?
<לימור לוריא:>
מבחינת היישום? 

<היו"ר זבולון אורלב:>
לא. מבחינת אישור. 

<שלומי מור:>
אם תיפתרנה הבעיות התקציביות ונקבל את האישור המיוחל ממועצת המוסד אנחנו מיד מעבירים את זה לוועדת העבודה, הרווחה והבריאות. ברגע שהיא תאשר זה יעבור לחתימת השר. 

<היו"ר זבולון אורלב:>
תודה. 
מר בארי בבקשה.

<דב בארי:>
אני חושב שצודקים כאן חבריי מהמוסד לביטוח לאומי. הם העלו לפני כמה שבועות הצעה לעדכון קצבאות לילד נכה. אני אציין כאן שעוד בטרם נקבע הדיון הזה כבר נקבעה לנו ישיבה, אנחנו אמורים לשבת על זה בהמשך השבוע כדי לבחון את הנושא מקצועית. חשוב לציין כאן גם שלפני כמעט חודשים אושרה חבילה של תוספת של 200 מיליון שקל לסיוע לנכים. 200 מיליון שקל זה סכום גדול לכל הדעות. מתוך הסכום הזה כ- 35-40 מיליון שקל מוקצים לטובת ילדים נכים, בין היתר על ידי הגדלת הגמלה בכמעט 30% - - - 

<לימור לוריא:>
הגדלת הקצבה רק לילדים שתלויים לחלוטין בעזרת הזולת. כאן מדובר בילדים שנמצאים מחוץ למערכת ולכן  - - -

<דב בארי:>
רק רגע, אני אסיים, לימור, בבקשה. ההבחנה, יכול להיות שהיא אחרת, אבל הסכומים שהוקצו הם סכומים מאוד גדולים. בסופו של דבר לנו במשרד האוצר קצת קשה, השאלה העומדת היא, איפה אנחנו בעניין הקצאת המשאבים ואיפה אנחנו בעניין קביעת סדרי העדיפויות לנושא. זה לא אומר שהנושא לא חשוב, אני בטוח שאם המוסד לביטוח לאומי העלה את זה, הנושא חשוב. אני לא אומר שאנחנו לא נבחן את הנושא – אנחנו נבחן את הנושא. אנחנו אמורים לשבת על זה, כמו שאמרתי, בהמשך השבוע, ללא קשר לדיון פה היום בוועדה. בכל אופן צריך לזכור שהוקצו 40 מיליון שקל לטובת סיוע לילדים נכים בחודשיים האחרונים. כאן צריך לראות איך אנחנו משלבים בהקצאת המשאבים לנושא כזה או לנושא אחר ואיפה אנחנו קובעים את סדרי העדיפויות לנושא הזה.

<היו"ר זבולון אורלב:>
אתה מדבר על סכום שכבר הוקצה ומיועד באופן תכליתי למטרות ספציפיות, כלומר אנחנו כבר אחרי ה- 40 מיליון. 

<דב בארי:>
נכון. 

<היו"ר זבולון אורלב:>
עכשיו הם מדברים על סכום נוסף ל- 40 מיליון שצריכים לעשות בהם תיקונים לוועדת אור-נוי וחוץ מוועדת אור-נוי הם רוצים גם לתקן את הסיפור הזה - - -

<דב בארי:>
זה במסגרת כביכול.

<היו"ר זבולון אורלב:>
מסגרת של ה- 40 מיליון?

<דב בארי:>
אור-נוי.
<היו"ר זבולון אורלב:>
לא. 40 מיליון זה תיקון אור-נוי?
<דב בארי:>
לא.

<היו"ר זבולון אורלב:>
חוץ מה- 40 מיליון יש עכשיו תיקוני אור-נוי שהם מעריכים את זה ב- 20-25 מיליון שקלים, בסדר, X מיליון. אני מבין של –X מיליון האלה עדיין אין אישור האוצר. אני צודק?

<דב בארי:>
נכון. 

<היו"ר זבולון אורלב:>
יש לי שאלה אחת, אני מבין שבתוך תיקוני אור-נוי יש שני נושאים, נושא אחד זה באמת תיקוני אור-נוי, נושא שני, שלא היה בוועדת אור-נוי, הוא הנושא שאנחנו מדברים בו היום. הוא לא היה ב-אור-נוי, מדובר על ילדים שמאושפזים פסיכיאטרית שהם ימשיכו לקבל את הגמלה כמו ילדים שהם פגועים פיסית. יש לי שאלה אליך, אתה מוכן להפריד בין שני הדברים האלה?

<דב בארי:>
אני מבחינתי - - - 

<היו"ר זבולון אורלב:>
אם הם יבואו אליך ויגידו לך, 'שמע, יש לנו מחלוקת על עניינים אחרים, אין לנו מחלוקת על ה- - -', כי פה יש ילדים, כשלא היית אמרתי שבית חולים איתנים, שהוא בית חולים פסיכיאטרי לילדים ונוער, הוקם תחילה כבית חולים למצורעים, אני מבין למה להורים היה אסור בכלל להתקרב. היום, כמו ששמעת, היום הגישות הן לגמרי שונות. אני שואל אותך, כי אצלנו תמיד הבעיה במינהל זה שיש רכבת ארוכה ורוב הקרונות מסודרים, אבל יש קרון אחד שהוא בעייתי, אבל הקרון הזה מעכב את כל הרכבת, שאלתי היא האם ניתן מבחינתך- - - אם מגיעים להסכמה על הכול השבוע, תבורכו, ויכול להיות שבשבוע הבא נעשה ישיבה על היתר, אני צריך לדאוג גם ליתר, אבל שאלתי, אני לא אוהב את הרכבות הארוכות האלה - - -

<דב בארי:>
אני מבין לחלוטין מה שאתה אומר, אני גם מסכים איתך. מבחינתי אור-נוי זה שם, זו סיסמה, העניין הוא שאפשר לפרק את הבקשה של המוסד לביטוח לאומי ולבחון את הבקשה מקצועית אחת אחת ולראות איך הן משתלבות בתוך מסגרת תקציבית לנושא הזה. אותי השאלה כאן לא מעניינת מה כן אור-נוי ומה לא אור-נוי, אלא מה המוסד לביטוח לאומי חושב שנכון וצריך לשים בראש סדרי עדיפויות ולראות איך אנחנו מוצאים את המקור התקציבי לכסות את זה. באותה מידה הוא יכול - - -

<היו"ר זבולון אורלב:>
מה באותה מידה?

<דב בארי:>
אני אומר שבאותה מידה יכול להיות שייקבע משהו שהם מעדיפים יותר מהתיקון הזה בתוך הסיפור הזה.

<היו"ר זבולון אורלב:>
אני הבנתי מגברת לימור לוריא שהסוגיה של האשפוז הפסיכיאטרי נמצאת בתוך החבילה של ה- 20 מיליון.
<דב בארי:>
נכון. 

<היו"ר זבולון אורלב:>
אז אין כרגע שאלה שהם עכשיו יכולים, כלומר הדברים ידועים. 

<דב בארי:>
בסדר, אבל הדברים כמו שאתה אומר יכולים, לא בהכרח, שוב אנחנו קופצים קדימה, אבל מהניסיון שיש לנו, לי ולך יש כבר ניסיון בדברים האלה, לא בהכרח צריך לאשר את כל ה- 20 המיליון, אפשר לאשר בשנה הראשונה את חלק א' ובשנה השנייה ב' ו-ג'. אני לא רוצה להקדים את המאוחר, שוב, כי עדיין לא ישבתי על הנושא הזה. הנושא דרך אגב הוא נושא ספציפית והוא נושא שחדש לי, אני לא בקי בנושא הזה. הפעם הראשונה שראיתי את המסמך ולמדתי על הנושא היה אתמול בערב. 

<היו"ר זבולון אורלב:>
שמע, מאתמול בערב זה יפה.

כן, גברת לוריא.

<לימור לוריא:>
אני רוצה להגיד שני דברים; ב- 14 בפברואר 2010 כשהאוצר אישר את חבילת תיקוני אור-נוי הראשונה הוקצו ה- 28 מיליון, ניתנו 28 מיליון לחבילה של תיקונים שנקראה 'תיקוני אור-נוי 1'. אז באמת ההורים העלו את החשש שתהייה פגיעה בילדים. 28 מיליון האלה אושרו על ידי האוצר בשנת 2010. זה שיהיה בבסיס, שכולנו נדע. בפועל אנחנו הוצאנו רק 7.1 מיליון, ולכן אני אומרת, האוצר כשהוא ניהל את המשא ומתן עם הנכים על 200 מיליון שקל הוא ידע שהוא מבחינתו כבר אישר את ה- 28 מיליון - - -

<דב בארי:>
זה לא נכון. 

<לימור לוריא:>
הוא אישר את ה- 28 מיליון האלה בשנת 2010. ולכן זה נכון להכניס את העניין הזה. זה פעם אחת, ופעם שנייה, במסגרת התיקונים הנוכחיים לנכים במשא ומתן הנוכחי, יש את קבוצת הילדים הקשים ביותר שהם תלויים לחלוטין בעזרת הזלות וההורים הביעו את הקושי להעסיק עובד זר ואיפה הזמן שלהם לילדים האחרים ואיפה הזמן שלהם להתייחס לילד ולטפל בו ולילדים האלה, 4,800 ילדים, יש גידול של 28% בגמלה בפריסה דו-שנתית. כאן אנחנו מדברים על ילדים שכרגע נפגעו מהתיקונים והם יוצאים החוצה והם יכולים להיות ילדים עם נכויות מאוד קשות. לכן אני באופן אישי חושבת שזה לא נכון - - -

<היו"ר זבולון אורלב:>
זה ה- 20 מיליון שקל?
<לימור לוריא:>
כן. 

<היו"ר זבולון אורלב:>
מה עם הילדים פגועי הנפש שמאושפזים?

<לימור לוריא:>
בתוך זה. 

<היו"ר זבולון אורלב:>
האם אלה שהם נפגעי - - -

<לימור לוריא:>
נפגעי אור-נוי הם, בלי שום קשר, בחלק של ה- 20 מיליון.

<היו"ר זבולון אורלב:>
זאת אומרת שב- 20 מיליון שאתם מבקשים אפשר לתקן גם את אלה שנפגעו, שלא נכנסו, שיצאו החוצה כתוצאה מהתיקונים וגם את פגועי הנפש. מתי הישיבה שלכם ?

<לימור לוריא:>
ביום רביעי בשעה 09:00. ייאמר לזכותם שהם ביקשו ממני כבר לפני כן ואנחנו מוכנים לעבור איתם, שלומי ואני - - -

<היו"ר זבולון אורלב:>
בסדר גמור, לטענת מר שלומי מור אין הדבר מחייב חקיקה ראשית אלא רק תיקון בתקנות. 

בבקשה, מר חוצ'ה.

<אפרים חוצ'ה:>
אני הייתי בוועדה לפני שבועיים, ועדת נכות. הנושא הוצג - - - 

<היו"ר זבולון אורלב:>
ועדת הנכות של המוסד לביטוח לאומי.

<אפרים חוצ'ה:>
ועדה ציבורית. הוצג כל הנושא והתקיים דיון על כל סעיף וסעיף, כולל התיקונים בתקנות. - - - 

<היו"ר זבולון אורלב:>
גם הנושא בו אנו עוסקים כרגע?

<אפרים חוצ'ה:>
כן. הוא היה בתמהיל. היה תמהיל של תיקונים בסדר גודל של 20 מיליון מתוך ה- 28 מיליון. 7 ומשהו מיליון כבר נוצלו ועל היתרה הביאו תיקונים בלשון התקנות על מנת שהילדים יקבלו ברוח הדברים של החלטת אור-נוי. הייתה החלטה ואנחנו אישרנו אותה. עלתה הסוגיה של ה- 200 מיליון וה- 28 מיליון וההקשה בין הסכום הזה ל- 200 מיליון. הוועדה הסמיכה את יושב ראש הוועדה, את חיזקי, שהוא גם יושב ראש ועדת הכספים של המוסד לביטוח לאומי, ליצור קשר. אני חושב שזו הפגישה, אולי לא, בכל אופן הוועדה הסמיכה אותו כדי לסגור את העניין התקציבי כדי לקדם את הנושא להיות נחקק ומאושר. 

אני תומך בעמדה של לימור, היא שיקפה את הנושא כפי שזה בא לידי ביטוי בוועדת הנכות לפני כשבועיים.

<היו"ר זבולון אורלב:>
תודה. משרד הבריאות, בבקשה.

<סיביל סירקיס:>
זה חייב להיות. בתור אחת שעבדה בבית חולים פסיכיאטרי, ההורים שם רוב הזמן. כשבונים עכשיו מחלקות פסיכיאטריות חדשות יש חדרי הורים. 
<יצחק קדמן:>
תדאגו לחניות להורים.
<היו"ר זבולון אורלב:>
מה שחסר ב"איתנים". ב"איתנים" עדיין אין חדר הורים.
<סיביל סירקיס:>
בבית החולים פסיכיאטרים לא משלמים. ב"אברבנאל" עכשיו בונים מחלקות חדשות לילדים - - - 
<יצחק קדמן:>
ב"איתנים" רק עכשיו עושים כניסות לחניה שם מחוץ לבית החולים. 

<היו"ר זבולון אורלב:>
זה דיון אחר שאנחנו נעשה. 

<סיביל סירקיס:>
ובונים חדרי הורים. לדעתי, חייבים לאשר להם את זה.  
<היו"ר זבולון אורלב:>
כלומר מבחינה מקצועית עמדתו של משרד הבריאות- - -

<סיביל סירקיס:>
מקצועית ההורים נמצאים, הם חלק מה- - -

<היו"ר זבולון אורלב:>
אתם לא רואים שום הבדל בין ילד שהוא מאושפז על רקע פיסי לבין ילד שמאושפז על רקע נפשי, מבחינת המעורבות של ההורים, השיתוף של ההורים.

<סיביל סירקיס:>
בהחלט לא. ההורים שם.

<היו"ר זבולון אורלב:>
ההורים שם. 
מישהו עוד מבקש להוסיף?
<יצחק קדמן:>
מילה אחת רק כדי לחדד את האבסורד. תארו לעצמכם שתי נערות שאובחנו כחולות אנורקסיה. בחלק מהמקומות בארץ הן נשלחות לבתי חולים פסיכיאטריים ובחלק הן בבתי חולים כלליים ביחידה נפרדת להפרעות אכילה, ככה זה נקרא. לפי ההיגיון של היום, שתי נערות באותו מצב עם סיטואציה מאוד דומה, אחת תישלל ממנה קצבת הנכות ולאחת לא. איך אפשר לעמוד בדבר חסר היגיון שכזה?

<היו"ר זבולון אורלב:>
חברים. אני רוצה לסכם את הישיבה. הוועדה רשמה לפניה כי עמדות המוסד לביטוח לאומי, משרד הרווחה והשירותים החברתיים ומשרד הבריאות הן שיש להחיל על ילדים זכאי גמלת נכה המאושפזים באשפוז פסיכיאטרי את הכללים החלים על ילדים זכאי גמלת נכה המאושפזים בגין מחלות פיסיות ולהעניק להם את גמלת הנכות גם בתקופת אשפוזם. 

הוועדה רשמה לפניה כי המוסד לביטוח לאומי הכין הצעת תקנות להסדיר נושא זה. כאמור לעיל, ביום רביעי ב-21 במרץ תתקיים פגישה בין המוסד לביטוח לאומי לבין משרד האוצר על מנת לגבש הסכמות. הוועדה רשמה לפניה כי משרד האוצר טרם גיבש את עמדתו בסוגיה ויעשה זאת במהלך ולאחר הישיבה עם המוסד לביטוח לאומי.

הוועדה תובעת ודורשת שהמוסד לביטוח לאומי ומשרד האוצר יסדירו נושא זה לאלתר מכיוון שיש בו קיפוח בוטה של ילדים זכאי גמלת נכות המאושפזים אשפוז פסיכיאטרי בהשוואה לילדים זכאי גמלת נכות המאושפזים על רקע פיסי. 

הוועדה מבקשת מהמוסד לביטוח לאומי לעדכן את מזכירות הוועדה, את מנהלת הוועדה, תוך שבועיים ימים על ההחלטות שהתקבלו. על פי זה תשקול הוועדה את המשך פעולתה בנושא.

כעת אני אומר מחוץ לסיכום; אני יודע שבממשלה יש הרבה מאוד עיוותים בדרך הטבע ואני לא אומר את זה לגנאי, במינהל תמיד יש באגים, כל המבחן זה אחרי שהבאג נחשף איך מטפלים בו. ברור שיש כאן באג. אני מאלה שמאמינים, עדיין מהדור של התמימים, שברגע שבאג מתגלה השכל הישר עובד. אני לא אומר לא לקשור את זה לכל יתר תיקוני אור-נוי, דב, את זה אני לא אומר, אבל הבאג הזה צריך לבוא לידי תיקון, הוא באג בלתי נסבל.

תודה רבה הישיבה נעולה.

<הישיבה ננעלה בשעה 09:40.>
